樗寮生日
作者：釋道璨
朝代：宋

paragraphs: 長庚流煇千丈强，斗南夜氣浮耿光。
晉唐以前舊人物，翩然乘風下大荒。
平生厭官不愛做，自歌招隠山中住。
後園明月手自鋤，多種山前老梅樹。
歲寒心事梅花清，滄浪白髮梅花明。
有時指花對客道，此是吾家難弟兄。
上國春風醉桃李，過眼紛紛付流水。
禁得清寒耐後霜，幽獨何曾有如許。
今年枝間著子無，黄金作顆應纍纍。
想見日長庭院靜，時時繞枝如哺雛。
摘來不用供調鼎，且喚麯生相管領。
等閒一醉一千年，莫遣東風吹酒醒。